«Հետազոտությունների վրա հիմնված երիտասարդական պետական քաղաքականության մշակումը վտանգված է» թեմայով մամուլի ասուլիսի ժամանակ Երիտասարդական ուսումնասիրությունների ինստիտուտի պետ Մարինա Գալստյանը մտահոգություն հայտնեց, որ E-draft.am-ում շրջանառության մեջ դրված որոշման նախագծում հստակ նշված չէ, թե ինչպես են իրականացվելու Երիտասարդական ուսումնասիրությունների ինստիտուտի հետազոտական գործառույթները. «Նշված է, որ գործառույթներն իրականացվելու են նախարարության վարչակազմի միջոցով, եւ տնտեսվելու է պետական բյուջեից տրամադրվող գումարը: Ըստ այդ տրամաբանության՝ նոր մասնագետների համալրում չի սպասվում: Սակայն երբ ուսումնասիրում ենք նախարարության վարչությունը, այնտեղ վերլուծական, հետազոտական աշխատանքներ իրականացնող հաստիք չկա: Դա է մեր մտահոգությունը, որի մասին բարձրաձայնել ենք: Նախարարության հետ քննարկումներ ենք անցկացրել, սակայն միասին որոշում կայացնելու երկխոսություն չկա: Մենք հարց ենք տալիս՝ եթե նոր բաժին ստեղծվի, այդ բաժինն ի՞նչ գործառույթներ է իրականացնելու, ինստիտուտի աշխատանքներն ինչքանո՞վ չեն համապատասխանում այն կարիքներին, որ ունի դաշտը, այն որակային չափանիշներին, որ ունեն հետազոտական կազմակերպությունները»: